POROČILO KOMISIJE EVROPSKEMU PARLAMENTU 31. letno poročilo Komisije Evropskemu parlamentu o protidampinških, protisubvencijskih in zaščitnih ukrepih EU (2012) /* COM/2013/0890 final */





POROČILO KOMISIJE EVROPSKEMU PARLAMENTU 31. letno poročilo Komisije Evropskemu parlamentu o protidampinških, protisubvencijskih in zaščitnih ukrepih EU (2012) Uvod To poročilo za leto 2012 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Evropske unije in poročila njegovega odbora za industrijo, zunanjo trgovino, raziskave in energetiko. Poročilo povzema najpomembnejše dogodke v letu 2012 in je tako kot prejšnja leta dopolnjeno s podrobnejšim delovnim dokumentom služb Komisije ter podrobnimi prilogami. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi poglavij v obeh dokumentih enaki. To poročilo in celotni delovni dokument sta dostopna tudi javnosti, in sicer na: http://ec.europa.eu/trade/issues/respectrules/anti_dumping/legis/index_en.htm. 1. Pregled zakonodaje Protidampinške, protisubvencijske in zaščitne preiskave se izvajajo na podlagi osnovnih uredb Sveta. Pregled obstoječe zakonodaje je vključen v delovni dokument. Osnovni protidampinški in protisubvencijski besedili se v nadaljnjem besedilu imenujeta „osnovni uredbi“. V letu 2012 sta bili v osnovno protidampinško uredbo uvedeni dve spremembi. V skladu s sodbo Sodišča Evropske unije v Zadevi Brosmann Footwear[1] se je zdelo primerno, da se kodificira prakso, ki omejuje pregled zahtevkov za TGO na družbe, ki so bile vzorčene. Prav tako je bilo treba spremeniti pravne pogoje, pod katerimi proizvajalci izvozniki v državah brez tržnega gospodarstva pridobijo individualno stopnjo dampinga, da bi jih s tem uskladili z odločbo STO v zadevi reševanja spora[2] glede pritrdilnih elementov iz Ljudske republike Kitajske. 2. Osnovni pojmi Poglavje 2 delovnega dokumenta zajema pregled terminologije in postopkov, ki se uporabljajo v preiskavah ITZ. 3. Posodobitev ITZ Oktobra 2011 se je začela posodobitev instrumentov trgovinske zaščite (ITZ). Glede na to, da se je svetovno trgovinsko okolje v zadnjem desetletju bistveno spremenilo in da je sistem trgovinske zaščite EU v veliki meri ostal nespremenjen od zaključka urugvajskega kroga pred skoraj 15 leti, je bila ugotovljena potreba po prilagoditvi instrumentov trgovinske zaščite trenutnim potrebam poslovanja. Cilj tekočega posodabljanja je izboljšanje trenutnega sistema trgovinske zaščite v korist vseh udeleženih strani. Poudarek je na iskanju praktičnih rešitev dejanskih težav, s katerimi se pri uporabi instrumentov srečujejo proizvajalci Unije, uvozniki, trgovci itn. Cilj je oblikovanje učinkovitejšega sistema in ukrepov, brez da bi se pri tem spreminjala temeljna načela in ravnotežje sistema. Leta 2012 je bil pri doseganju tega cilja dosežen pomemben napredek. Da bi se zbrala mnenja zainteresiranih strani, je od aprila do julija 2012 potekalo javno posvetovanje. Maja 2012 je potekala konferenca na visoki ravni za obveščanje zainteresiranih strani in seznanjanje z njihovim težavam. Izvedena je bila ocena učinka, kar je pogoj pri pripravi zakonodaje EU, ki je bila decembra 2012 predstavljena notranjemu odboru Komisije za oceno učinka na visoki ravni. Na tej podlagi je Komisija aprila 2013 sprejela zakonodajni predlog in sporočilo. Poleg tega so bili izdani osnutki smernic za štiri področja. Zakonodajni predlog je bil predložen Svetu in Parlamentu, ki ga obravnavata po rednem zakonodajnem postopku. O osnutkih smernic je potekalo javno posvetovanje. Komisija bo ob primernem upoštevanju prejetih pripomb končne smernice sprejela v ustreznem času. Komisija si prizadeva, da se posodobitev zaključi v sedanjem zakonodajnem obdobju, tj. spomladi 2014, pri čemer za doseganje tega cilja sodeluje z drugimi institucijami. 4. Status tržnega gospodarstva za celotno državo (STG) Za namene protidampinških preiskav se lahko državi kot celoti podeli status tržnega gospodarstva, če izpolnjuje pet meril, ki so podrobno opredeljena v delovnem dokumentu, priloženem temu poročilu. Leta 2012 se je nadaljevalo ocenjevanje dveh od šestih zahtevkov za pridobitev statusa tržnega gospodarstva za celotno državo (STG), ki so jih vložili Kitajska, Vietnam, Armenija, Kazahstan, Mongolija in Belorusija. Samo Mongolija in Vietnam sta svoje zahtevke vse leto dopolnjevala z dodatnimi informacijami, glede napredka pa sta v različnih fazah. Preostale štiri države, tj. Kitajska, Armenija, Kazahstan in Belorusija, niso predložile nikakršnih podatkov, ki bi omogočili nadaljnjo analizo njihovega napredka. Že leta 2010 so bila posvetovanja z organi Republike Belorusije prekinjena zaradi političnih razmer v državi. Junija 2010 so bila poslana dodatna vprašanja v zvezi z napredkom Armenije, doseženim na poti k STG. Vendar do konca leta 2012 Armenija Komisiji še vedno ni poslala novih informacij. Druge štiri države kandidatke so nadaljevale s postopkom za priznanje STG in so pri izpolnjevanju petih meril za STG različno napredovale. Kar se tiče Kitajske, so se kitajski organi večkrat načelno strinjali s ponovnim srečanjem delovne skupine za STG v letu 2012, ki pa je bilo odpovedano. Komisija se je še naprej pripravljena pogovarjati o nadaljnjem napredku Kitajske pri doseganju STG in upa, da bodo kitajski organi še naprej sodelovali pri procesu ter bodo zagotovili potrebne podatke za analizo STG s strani Komisije. Delovna skupina za STG EU-Vietnam se je sestala v Vietnamu novembra 2012. Obravnavan je bil osnutek poročila o STG, vietnamske oblasti pa so odgovorile na številna vprašanja Komisije o spornih vprašanjih glede štirih meril, ki še niso izpolnjena. Končno poročilo o STG bo vietnamskim organom predvidoma posredovano v letu 2013. Informacije, zbrane na srečanju delovne skupine EU-Mongolija, ki je potekalo septembra 2011 v Ulan Batorju, in dodatne informacije, prejete decembra 2012, se še analizirajo, poročilo o STG pa bo pripravljeno leta 2013. 5. Informiranje in komunikacija/dvostranski stiki 5.1. Mala in srednja podjetja (MSP) Ob upoštevanju zapletenosti postopkov ITZ zlasti za MSP je bila ustanovljena služba za pomoč MSP pri trgovinski zaščiti, in sicer zaradi njihove majhnosti in razdrobljenosti. Služba je pristojna za obravnavanje splošnih in posebnih vprašanj ter težav v zvezi z ITZ, s katerimi se spoprijemajo MSP. Del spletne strani ITZ je namenjen MSP in vsebuje povezavo do službe za pomoč MSP pri trgovinski zaščiti. Leta 2012 so bili na te kontaktne točke naslovljeni številni zahtevki za informacije, ki so bili takoj obravnavani. Zahtevki so zadevali postopke in vsebino ITZ. 5.2. Dvostranski stiki/informiranje – industrija in tretje države Razlaga zakonodaje in izvajanje dejavnosti trgovinske zaščite EU je pomemben del dela služb za ITZ. Komisija je v letu 2012 za uradnike iz tretjih držav organizirala seminar o trgovinski zaščiti. Leta 2012 so bili tudi vzpostavljeni številni dvostranski stiki, pri čemer se je s številnimi tretjimi državami, vključno s Kitajsko, Korejo, Marokom in Malezijo, razpravljalo o različnih temah v zvezi s trgovinsko zaščito. . Leta 2012 so se odvila tudi številna srečanja s ključnimi interesnimi združenji in družbami, med drugim z Business Europe in Eurocommerce. Med temi je bil tudi celodnevni seminar za Business Europe novembra 2012. 6. Pooblaščenec za zaslišanje Februarja 2012 so bile v formalnem mandatu s sklepom predsednika Evropske komisije določene vloga in pristojnosti pooblaščenca za zaslišanje GD za trgovino, ki je začel delovati leta 2007. Od leta 2012 je pooblaščenec za zaslišanje upravno povezan s komisarjem, pristojnim za trgovinsko politiko, s čimer je okrepljen njegov neodvisen položaj. Mandat določa tudi podrobna pravila za zaslišanja pooblaščenca za zaslišanje o vseh vidikih trgovinskih postopkov, od začetka postopka do razkritja dokončnih ugotovitev ter končno sprejetih ukrepov. Poleg tega mandat pooblaščencu za zaslišanje podeljuje tudi pooblastila za odločanje v primeru spora o dostopu do spisov, zaupnosti informacij, ki jih ima Komisija, in odobritvi podaljšanja rokov. Pooblaščenec za zaslišanje lahko komisarju, pristojnemu za trgovinsko politiko, in generalnemu direktorju za trgovino izrazi kakršne koli pomisleke glede poteka ali vsebine trgovinske preiskave. Vedno večje število zahtevkov za posredovanje pooblaščenca za zaslišanje od ustanovitve tega položaja leta 2007 se je leta 2012 še bolj drastično povečalo, in sicer za več kot 50 % v primerjavi z letom 2011. V obdobju poročanja je pooblaščenec za zaslišanje prejel 132 zahtevkov za posredovanje (leta 2011 je bilo teh 81), od katerih se jih je 128 nanašalo na ITZ in 41 na postopke ITZ. Število zaslišanj se je prav tako znatno povečalo, in sicer za 50 % v primerjavi z letom 2011: izvedenih je bilo 39 zaslišanj (leta 2011 jih je bilo 26), od tega je bilo 12 večstranskih zaslišanj, pri katerih se je v skupnih zaslišanjih združilo 43 zainteresiranih strani s podobnimi interesi. Posredovanje pooblaščenca so zahtevali proizvajalci izvozniki v tretjih državah, industrija Unije, uporabniki in uvozniki ter vlade tretjih držav. Pooblaščenec za zaslišanje je posredoval v zvezi z vprašanji, ki zajemajo vse faze preiskave, in pripravil številna priporočila za službe Komisije s ciljem krepitve uveljavljanja pravic do obrambe. Glavna vprašanja, ki jih je pooblaščenec za zaslišanje obravnaval v letu 2012, se lahko razvrstijo v tri kategorije: (i) vsebina in kakovost razkritja, (ii) dostop do dokumentacije in kakovost nezaupne dokumentacije ter (iii) nestrinjanje z določitvami, ugotovitvami in sklepi. 7. Pregled protidampinških, protisubvencijskih in zaščitnih preiskav ter ukrepov 7.1. Splošno Konec leta 2012 sta bila v EU veljavna 102 protidampinška in 10 protisubvencijskih ukrepov. Leta 2012 so bili protidampinški in protisubvencijski ukrepi uvedeni za 0,17 % celotnega uvoza v EU. Podrobnosti v zvezi s tem so navedene v delovnem dokumentu, priloženem temu poročilu. Sklici na priloge delovnega dokumenta so navedeni ob naslovih. 7.2. Nove preiskave (glej priloge A do E in Prilogo N) Leta 2012 je bilo uvedenih 19 novih preiskav. Začasne dajatve so bile uvedene v 9 postopkih, dokončne dajatve pa so bile uvedene v 3 primerih. 9 preiskav se je zaključilo brez uvedbe ukrepov. 7.3. Preiskave v zvezi s pregledom Preiskave v zvezi s pregledom še vedno pomenijo velik del dejavnosti služb za ITZ. V obdobju 2008–2012 so predstavljale 60 % vseh začetih preiskav. Preglednica 2 v delovnem dokumentu vsebuje statistične podatke za obdobje 2008–2012. 7.3.1. Pregledi zaradi izteka ukrepov (glej Prilogo F) Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled zaradi izteka veljavnosti pokaže, da jih je treba ohraniti v prvotni obliki. Leta 2012 je 13 ukrepov po preteku petih let samodejno prenehalo veljati. Leta 2012 je bilo začetih 14 preiskav v zvezi s pregledom zaradi izteka ukrepov. Pri devetih preiskavah je bilo sklenjeno, da je treba veljavnost dajatev podaljšati za pet let. Štirje pregledi so bili zaključeni z iztekom ukrepov. 7.3.2. Vmesni pregledi (glej Prilogo G) Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode. Leta 2012 se je začelo izvajati skupno 5 vmesnih pregledov. 6 vmesnih pregledov je bilo zaključenih s potrditvijo ali spremembo dajatve. Pet vmesnih pregledov je bilo zaključenih z iztekom ukrepov. 7.3.3. „Drugi“ vmesni pregledi (glej Prilogo H) Leta 2012 so bili uvedeni še štirje „drugi“ pregledi, ki ne spadajo v področje uporabe člena 11(3) ali člena 19 osnovnih uredb, trije taki pregledi pa so bili v istem obdobju zaključeni. 7.3.4. Pregledi zaradi novega izvoznika (glej Prilogo I) Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v EU izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo. Leta 2012 je bil uveden en nov pregled zaradi novega izvoznika, dva taka pregleda pa sta bila zaključena. 7.3.5. Absorpcijske preiskave (glej Prilogo J) Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v EU niso dovolj spremenile ali sploh ne, se lahko uvede pregled za „ugotovitev absorpcije dajatve“, da se preuči, ali so ukrepi vplivali na navedene cene. Za upoštevanje take nižje izvozne cene se lahko stopnje dampinga na novo izračunajo, dajatev pa poveča. Možnost pregleda za „ugotavljanje absorpcije dajatve“ določata člen 12 in člen 19(3) osnovnih uredb. Leta 2012 se ni začel in zaključil noben pregled za ugotavljanje absorpcije dajatve. 7.3.6. Preiskave o izogibanju (glej Prilogo K) Člen 13 in člen 23 osnovnih uredb predvidevata možnost ponovne preiskave, če obstajajo dokazi o izogibanju ukrepom. Leta 2012 je bilo uvedenih 13 takšnih preiskav. Dve preiskavi proti izogibanju sta bili zaključeni z razširitvijo ukrepov, ena pa brez razširitve ukrepov. 7.4. Zaščitne preiskave (glej Prilogo L) V letu 2012 ni bilo dejavnosti na področju zaščitnih preiskav. 8. Izvajanje protidampinških/protisubvencijskih ukrepov 8.1. Spremljanje ukrepov Spremljanje veljavnih ukrepov je zajemalo štiri glavna področja: (1) preprečevanje goljufije; (2) nadzorovanje trgovinskih tokov in razvoja trga; (3) izboljšanje učinkovitosti s primernimi instrumenti in (4) odgovor na nepravilno ravnanje. Te dejavnosti so službam za IZT omogočile, da so v sodelovanju z državami članicami dejavno zagotavljale ustrezno izvajanje ukrepov trgovinske zaščite v Evropski uniji. 8.2. Spremljanje zavez (glej prilogi M in Q) Spremljanje zavez je del izvedbenega postopka, saj so zaveze oblika protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja. V začetku leta 2012 je bilo veljavnih 18 zavez. Leta 2012 je prišlo do naslednjih sprememb: zaveza ene družbe je nehala veljati zaradi izteka/razveljavitve ukrepov. Zaveze dveh družb so bile umaknjene, saj bi njihov nadzor postal neučinkovit in neizvedljiv. To pomeni, da je bilo konec leta 2012 vseh veljavnih zavez 15. 9. Vračila Člena 11(8) in 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če dokažejo, da je bila stopnja dampinga/subvencioniranja odpravljena ali zmanjšana na stopnjo, ki je nižja od stopnje veljavne dajatve. Leta 2012 je bilo vloženih 26 novih zahtevkov za vračilo. Konec leta 2012 je bilo v teku 10 preiskav v zvezi z vračilom, ki so zadevale 35 zahtevkov. Leta 2012 je bilo sprejetih 26 sklepov Komisije: v 12 sklepih je bilo odobreno delno vračilo, v 14 pa je bil zahtevek za vračilo zavrnjen. 8 zahtevkov je bilo umaknjenih. 10. Sodna presoja: sodbe Sodišča Evropske unije/Splošnega sodišča (glej Prilogo S) Splošno sodišče je leta 2012 razsodilo v 13 postopkih s področja protidampinških oziroma protisubvencijskih ukrepov. Sodišče Evropske unije je leta 2012 razsodilo v 9 postopkih s področja protidampinških ukrepov. Od tega se je 6 sodb nanašalo na pritožbe zoper sodbe Splošnega sodišča. Poleg tega je Sodišče Evropske unije razsodilo v 3 postopkih v odgovor na predlog za sprejetje predhodne odločbe. Leta 2012 je bilo vloženih 23 novih zadev, 17 pri Splošnem sodišču in 6 pri Sodišču Evropske unije. Seznam protidampinških/protisubvencijskih zadev pred Splošnim sodiščem in Sodiščem Evropske unije, ki konec leta 2012 še niso bile rešene, je na voljo v Prilogi S k delovnemu dokumentu. 11. Dejavnosti v okviru Svetovne trgovinske organizacije (STO) 11.1. Reševanje sporov na področju protidampinških, protisubvencijskih in zaščitnih ukrepov STO določa strog postopek za reševanje sporov med članicami STO glede izvajanja sporazumov STO. Indonezija je julija 2012 zahtevala posvetovanja STO z Evropsko unijo glede protidampinških ukrepov, uvedenih s strani Evropske unije na uvoz maščobnih alkoholov in v zvezi z nekaterimi vidiki preiskave, ki je privedla do teh ukrepov. 11.2. Druge dejavnosti STO 29. februarja 2012 je potekalo uradno srečanje pogajalske skupine o pravilih. Edini namen srečanja je bila potrditev imenovanja Njegove ekscelence Wayna McCooka (Jamajka) za predsednika skupine. Nato se je tehnična skupina, ki je podskupina pogajalske skupine, sestala dvakrat (februarja in aprila 2012). Hkrati so službe Komisije še naprej sodelovale pri rednem delu odborov za protidampinške, subvencijske in izravnalne ter zaščitne ukrepe. Odbori so se sestali dvakrat na rednih sejah, da bi pregledali obvestila in razpravljali o posebno pomembnih vprašanjih. Poleg tega se je v letu 2012 večkrat sestala neuradna tehnična skupina o protidampingu. Sklep Leta 2012 je bil v primerjavi s prejšnjim letom ugotovljen padec števila novih začetih primerov ter uvedb začasnih in dokončnih ukrepov. Prav tako se je v primerjavi s prejšnjim letom nekoliko zmanjšalo tudi število preiskav, ki so se končale brez uvedbe ukrepov. Pregledi so še vedno predstavljali pomemben del dela služb, saj se je število začetih pregledov v primerjavi z letom 2011 povečalo za več kot polovico. Število končanih pregledov se je v primerjavi s podatki iz leta 2011 zmanjšalo za tretjino. Leta 2012 so ukrepi trgovinske zaščite zadevali 0,17 % celotnega uvoza v EU. [1]Zadeva C-249/10 P – Brosmann Footwear (HK) in drugi proti Svetu, sodba z dne 2. februarja 2012. [2] ( 2 ) STO, Poročilo pritožbenega organa, AB-2011-2, WT/DS397/AB/R, 15. julij 2011. STO, Poročilo ugotovitvenega sveta, WT/DS397/R, 3. december 2010.